
Presence of class IgA anti-neutrophil cytoplasmic antibodies (ANCA) in cirrhosis – a tell-tale sign of compromised mucosal immunity?

ÖSSZEFOGLALÁS
HÁTTÉR: Az anti-neutrofil citoplazmatikus antitestek (ANCA) egy heterogén autoantitestekből álló család. Közös jellemzőjük, hogy az antitestek a neutrofilek különféle alkotórészei ellen képződnek. Az ANCA képződés hátterében elhúzódó infekciók állhatnak, de megjelenése tükrözheti a bél kommenzális mikroflórájával szemben kialakuló rendellenes immunválaszt is. Májcirrhosisban a bakteriális fertőzések gyakoriak és jelentős részüket a bélflóra Gram-negatív baktériumai okozzák, ezért jelen tanulmányban az ANCA jelenlétét és lehetséges jelentőségét tanulmányoztuk májcirrhosisos betegekben.
BETEGEK ÉS MÓDSZEREK: 385 májcirrhosisos beteg szérumában vizsgáltuk az ANCA IgA és IgG jelenlétét indirekt immunfluoreszcens módszerrel. Az eredményeket a 202 krónikus májbetegségben szenvedő egyén és 100 egészségeskontroll eredményeihez viszonyítottuk. Követéses vizsgálatban értékeltük, hogy az ANCA képződés mutat-e összefüggést a klinikailag jelentős bakteriális infekciók kialakulásával májcirrhosisban.
EREDMÉNYEK: Az ANCA IgA a cirrhosisos betegek 45,0%-ában, míg a krónikus májbetegek 11,8%-ában volt (p<0,001), míg az egészséges egyénekben nem fordult elő. Az ANCA IgA gyakrabban fordult elő előrehaladott májcirrhosisban (melynek súlyosságát a Child-Pugh stádiummal jellemeztük, p<0,001) vagy ascites jelenléte esetén (p<0,001). A kétéves követéses időszakban szignifikánsan gyakrabban alakultak bakteriális infekciók azon betegekben, akik ANCA IgA pozitívak voltak, szemben az ANCA IgA negatív betegekkel (41,8% vs. 23,4%, p<,.001). Kaplan-Meier analízist végezve az ANCA IgA jelenléte esetén az első infekció kialakulásáig eltelt idő szignifikánsan rövidebb volt (pLogRank<0,001) és a független kockázati tényezőnek bizonyult a Cox-regressziós analízis alapján (OR: 1,18, 95% CI: 1,18–2,56, p=0,006).
ÖSSZEGZÉS: Munkánk során a májcirrhosisos betegekben észlelet fokozott ANCA IgA képződés a mukozális immunitás zavarával és az annak következtében kialakuló fokozott bakteriális transzlokációval függhet össze.



